title: 2009/17/EK: Komisijas Lēmums ( 2008. gada 19. decembris ), ar ko izveido Ekspertu komiteju par darba ņēmēju norīkošanu darbā

text:
               13.1.2009

               LV

               Eiropas Savienības Oficiālais Vēstnesis

               L 8/26

      KOMISIJAS LĒMUMS

   (2008. gada 19. decembris),
   ar ko izveido Ekspertu komiteju par darba ņēmēju norīkošanu darbā
   (2009/17/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:

               (1)

               Eiropas Parlamenta un Padomes 1996. gada 16. decembra Direktīvā 96/71/EK par darba ņēmēju norīkošanu darbā pakalpojumu sniegšanas jomā (1) un īpaši tās 4. pantā noteikti skaidri pienākumi attiecībā uz sadarbību starp valstu iestādēm un paredzēta dalībvalstu atbildība, lai radītu šādai sadarbībai nepieciešamos priekšnosacījumus. Turklāt šajā direktīvā ir paredzēts viennozīmīgs dalībvalstu pienākums veikt attiecīgus pasākumus, lai informāciju par nodarbinātības noteikumiem darītu plaši pieejamu ne tikai ārvalstu pakalpojumu sniedzējiem, bet arī attiecīgajiem darbā norīkotajiem darba ņēmējiem.

               (2)

               Komisija 2007. gada 13. jūnija paziņojumā Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Darba ņēmēju norīkošana darbā pakalpojumu sniegšanas jomā – izmantojot priekšrocības un iespējas un nodrošinot darba ņēmēju aizsardzību” (2) pauda nodomu izveidot augsta līmeņa komiteju, lai atbalstītu dalībvalstis un palīdzētu tām noteikt labu praksi un apmainīties ar to, institucionalizētu pašreizējo valdību ekspertu neformālo grupu un formāli un regulāri iesaistītu sociālos partnerus.

               (3)

               Komisija 2008. gada 3. aprīļa ieteikumā par uzlabotu administratīvo sadarbību saistībā ar darba ņēmēju norīkošanu darbā pakalpojumu sniegšanas jomā (3) norādīja, ka dalībvalstīm aktīvi jāpiedalās sistemātiskā un formālā labas prakses noteikšanas un apmaiņas procesā saistībā ar darba ņēmēju norīkošanu darbā, izmantojot visus Komisijas šim nolūkam izveidotos sadarbības forumus.

               (4)

               Padomes 2008. gada 9. jūnija secinājumos Komisija tika aicināta institucionalizēt neformālo grupu par darba ņēmēju norīkošanu darbā, izveidojot ekspertu komiteju.

               (5)

               Saskaņā ar šiem secinājumiem veidojamajai komitejai jāsadarbojas ar publiskajām iestādēm, kas atbildīgas par kontroli, piemēram, darba inspekcijām, kā arī attiecīgā līmenī un saskaņā ar valstu tiesību aktiem un praksi formāli un regulāri jāiesaista sociālie partneri, īpaši sociālo partneru pārstāvji nozarēs, kurās ir liels norīkoto darba ņēmēju īpatsvars.

               (6)

               Tāpēc jāizveido Ekspertu komiteja par darba ņēmēju norīkošanu darbā un jānosaka tās uzdevumi, atbildība un struktūra.

               (7)

               Ekspertu komitejai inter alia jāatbalsta dalībvalstis un jāsniedz tām palīdzība, nosakot pieredzi un labu praksi un apmainoties ar to, veicinot attiecīgās informācijas apmaiņu, izskatot visus jautājumus un problēmas, kas varētu rasties, piemērojot tiesību aktus par darba ņēmēju norīkošanu darbā, kā arī ar to izpildi praksē, rūpīgi vērojot rezultātus, kas panākti, gan uzlabojot piekļuvi informācijai, gan administratīvo sadarbību, ieskaitot iespējamu elektronisku informācijas apmaiņas sistēmas izstrādi.

               (8)

               Komitejā jāiekļauj eksperti, kuri pārstāv valstu iestādes, kas katrā dalībvalstī ir atbildīgas vai iesaistītas to noteikumu īstenošanā, piemērošanā un uzraudzībā, kuri piemērojami darba ņēmēju norīkošanai darbā pakalpojumu sniegšanas jomā. Šādiem ekspertiem jābūt ar plaša spektra zināšanām, kompetenci un pieredzi attiecīgajās dažādajās politikas jomās. Saskaņā ar valstu tiesību aktiem un praksi komitejā varētu būt pārstāvētas specializējušās iestādes, kas atbild par tiesību aktu kontroli, piemēram, darba inspekcijas, kā arī sociālie partneri.

               (9)

               Turklāt komitejā formāli un regulāri jāiesaista sociālie partneri Eiropas līmenī, īpaši tie, kuri pārstāv nozares ar lielu norīkoto darba ņēmēju īpatsvaru, piemēram, būvniecība, pagaidu nodarbinātības aģentūru darbs, ēdināšana, lauksaimniecība un transports. Tai jāvar paļauties uz profesionāļiem ar īpašām kompetencēm konkrētā jautājumā, kas iekļauts tās darba kārtībā.

               (10)

               EEZ/EBTA valstu, EBTA uzraudzības iestādes, pievienošanās un kandidātvalstu, kā arī Šveices pārstāvjiem jādod iespēja piedalīties kā novērotājiem.

               (11)

               Neskarot Komisijas drošības noteikumus, kas izklāstīti Komisijas Lēmuma 2001/844/EK, EOTK, Euratom
                   (4) pielikumā, ir jāparedz noteikumi par to, kā locekļi drīkst izpaust informāciju.

               (12)

               Komitejas locekļu personas dati jāapstrādā saskaņā ar noteikumiem, kas izklāstīti Eiropas Parlamenta un Padomes 2000. gada 18. decembra Regulā (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (5).

               (13)

               Radušās izmaksas jāfinansē saskaņā ar Eiropas Parlamenta un Padomes 2006. gada 24. oktobra Lēmumu Nr. 1672/2006/EK, ar ko izveido Kopienas Nodarbinātības un sociālās solidaritātes programmu – Progress (6),

         IR NOLĒMUSI ŠĀDI.
   1. pants
   Ar šo tiek izveidota ekspertu komiteja, ko sauc par “Ekspertu komiteju par darba ņēmēju norīkošanu darbā”, turpmāk – “komiteja”.
   2. pants
   Uzdevumi
   Komitejai ir šādi uzdevumi:

               1)

               atbalstīt dalībvalstis un palīdzēt tām noteikt pieredzi un labu praksi un veicināt apmaiņu ar tām;

               2)

               veicināt attiecīgas informācijas apmaiņu starp dalībvalstīm un/vai sociālajiem partneriem, tostarp informācijas par pašreizējiem (divpusējās) administratīvās sadarbības veidiem starp dalībvalstīm un/vai sociālajiem partneriem;

               3)

               izskatīt visus jautājumus, apzināt grūtības un īpašas problēmas, kas varētu rasties saistībā ar Direktīvas 96/71/EK īstenošanu un piemērošanu praksē vai valstu īstenošanas pasākumiem, kā arī to praktisku izpildi;

               4)

               apzināt visas grūtības, kas varētu rasties, piemērojot Direktīvas 96/71/EK 3. panta 10. punktu;

               5)

               uzraudzīt panākto progresu, uzlabojot gan piekļuvi informācijai, gan administratīvo sadarbību, un minētajā kontekstā inter alia novērtēt dažādās iespējas attiecībā uz piemērotu tādas informācijas apmaiņas tehnisko atbalstu, kas vajadzīga, lai uzlabotu administratīvo sadarbību, tostarp elektronisku informācijas apmaiņas sistēmu;

               6)

               izskatīt iespējas uzlabot darba ņēmēja tiesību faktisku ievērošanu un piemērošanu un attiecīgā gadījumā to tiesiskā stāvokļa aizsardzību;

               7)

               nodarboties ar padziļinātu praktisku izpildes problēmu izskatīšanu pārrobežu jautājumos, lai atrisinātu esošās problēmas, uzlabotu praktisku spēkā esošo juridisko instrumentu piemērošanu, kā arī vajadzības gadījumā uzlabotu dalībvalstu savstarpējo palīdzību.

         3. pants
   Locekļi un to iecelšana
   1.   Katra dalībvalsts izraugās divus pārstāvjus komitejā. Tās var iecelt arī divus vietniekus.
   Izraugoties pārstāvjus, dalībvalstīm jāiesaista publiskās iestādes, piemēram, darba inspekcijas, kas atbild par norīkotajiem darba ņēmējiem piemērojamo tiesību aktu kontroli. Turklāt tās var saskaņā ar valsts tiesību aktiem un/vai praksi iesaistīt sociālos partnerus.
   2.   Divu pušu rūpniecības pārstāvji Kopienas mērogā, kā arī sociālo partneru pārstāvji nozarēs, kurās ir liels norīkoto darba ņēmēju īpatsvars, var kā novērotāji apmeklēt komitejas sanāksmes saskaņā ar procedūrām, ko noteikušas to organizācijas un Komisija.
   Komisija izraugās pārstāvjus pēc attiecīgo Kopienas vai nozares mēroga sociālo partneru priekšlikuma.
   Šajā novērotāju grupā ir ne vairāk kā 20 locekļi šādā sastāvā:

               —

               pieci locekļi, kuri Kopienas mērogā pārstāv darba devēju organizācijas,

               —

               pieci locekļi, kuri Kopienas mērogā pārstāv darba ņēmēju organizācijas,

               —

               ne vairāk kā 10 sociālo partneru pārstāvju (vienādi sadalot darba devēju un ņēmēju organizācijas) nozarēs, kurās ir liels norīkoto darba ņēmēju īpatsvars.

         3.   EEZ/EBTA valstu, EBTA uzraudzības iestādes, pievienošanās un kandidātvalstu, kā arī Šveices pārstāvji var kā novērotāji līdztiesīgi apmeklēt sanāksmes.
   4.   Datus par darba grupas locekļu vārdiem iegūst, apstrādā un publicē saskaņā ar Regulas (EK) Nr. 45/2001 noteikumiem.
   4. pants
   Darbība
   1.   Komitejas priekšsēdētājs ir Komisijas pārstāvis.
   2.   Vienojoties ar Komisiju, var izveidot apakšgrupas īpašu jautājumu izskatīšanai atbilstoši komitejas noteiktajām pilnvarām. Šādas apakšgrupas izformē, tiklīdz to uzdevums ir izpildīts.
   3.   Vienojoties ar Komisiju, atsevišķos gadījumos var uzaicināt ekspertus, kuru vidū var būt starptautisku organizāciju pārstāvji ar īpašu kompetenci diskutējamajā jautājumā, piedalīties komitejas vai apakšgrupu apspriedēs, ja tas ir lietderīgi un/vai nepieciešams.
   4.   Komitejas un tās apakšgrupu sanāksmes parasti notiek Komisijas telpās, ievērojot Komisijas noteiktās procedūras un termiņus. Sanāksmes var notikt arī citās vietās, īpaši – ja to ierosina dalībvalsts, kas vēlas rīkot komitejas sanāksmi, vai apakšgrupa saistībā ar kādu notikumu, kas varētu būt svarīgs komitejai, tās apakšgrupai(-ām) vai minētajai dalībvalstij.
   Sekretariāta pakalpojumus nodrošina Komisija. Komitejas un tās apakšgrupu sanāksmēs var piedalīties procesos īpaši ieinteresēti Komisijas ierēdņi.
   5.   Komiteja pieņem savu reglamentu, pamatojoties uz Komisijā pieņemto standarta reglamentu.
   6.   Ja Komisija uzskata, ka informācija, kas iegūta, piedaloties komitejas vai tās apakšgrupas darbā, attiecas uz konfidenciāliem jautājumiem, šo informāciju nedrīkst izpaust.
   7.   Komisija var publicēt internetā komitejas izstrādātu kopsavilkumu, secinājumu, secinājuma daļu vai darba dokumentu attiecīgā dokumenta oriģinālvalodā.
   5. pants
   Izdevumu atlīdzināšana
   Komisija komitejas locekļiem, novērotājiem un uzaicinātajiem ekspertiem atlīdzina ceļa izdevumus un attiecīgā gadījumā uzturēšanās izdevumus, kas ir saistīti ar komitejas darbu, atbilstīgi Komisijas noteikumiem par kompensācijām neatkarīgajiem ekspertiem.
   Komitejas locekļiem, novērotājiem un uzaicinātajiem ekspertiem netiek maksāta atlīdzība par veiktajiem uzdevumiem.
   Cilvēkresursu un administratīvo resursu vajadzības sedz ar finansējumu, ko var piešķirt vadošajam ģenerāldirektorātam saskaņā ar ikgadējo resursu sadalīšanas procedūru, ievērojot budžeta ierobežojumus.
   6. pants
   Stāšanās spēkā
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2008. gada 19. decembrī

            Komisijas vārdā —

            Komisijas loceklis

         Vladimír ŠPIDLA

      (1)  OV L 18, 21.1.1997., 1. lpp.

      (2)  COM(2007) 304, galīgā redakcija.

      (3)  OV C 85, 4.4.2008., 1. lpp.

      (4)  OV L 317, 3.12.2001., 1. lpp.

      (5)  OV L 8, 12.1.2001., 1. lpp.

      (6)  OV L 315, 15.11.2006., 1. lpp.


title: Padomes Lēmums 2014/222/KĀDP ( 2014. gada 16. aprīlis ), ar kuru groza Lēmumu 2010/413/KĀDP, ar ko paredz ierobežojošus pasākumus pret Irānu

text:
               23.4.2014

               LV

               Eiropas Savienības Oficiālais Vēstnesis

               L 119/65

         PADOMES LĒMUMS 2014/222/KĀDP
   (2014. gada 16. aprīlis),
   ar kuru groza Lēmumu 2010/413/KĀDP, ar ko paredz ierobežojošus pasākumus pret Irānu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Padomes Lēmumu 2010/413/KĀDP (2010. gada 26. jūlijs), ar ko paredz ierobežojošus pasākumus pret Irānu (1), un jo īpaši tā 23. pantu,
   tā kā:

               (1)

               Padome 2010. gada 26. jūlijā pieņēma Lēmumu 2010/413/KĀDP.

               (2)

               Eiropas Savienības Vispārējā tiesa ar 2013. gada 12. novembra spriedumu lietā T-552/12 (2) atcēla Padomes Lēmumu 2012/636/KĀDP (3) tik lielā mērā, cik ar to North Drilling Company (NDC) tika iekļauts Lēmuma 2010/413/KĀDP II pielikumā izklāstītajā to personu un vienību sarakstā, uz kurām attiecina ierobežojošos pasākumus.

               (3)

               Balstoties uz jaunu lēmuma pamatojumu, North Drilling Company (NDC) būtu atkal jāiekļauj to personu un vienību sarakstā, uz kurām attiecina ierobežojošus pasākumus.

               (4)

               Viena vienība būtu jāsvītro no Lēmuma 2010/413/KĀDP II pielikumā izklāstītā to personu un vienību saraksta, uz kurām attiecina ierobežojošos pasākumus.

               (5)

               Tādēļ Lēmums 2010/413/KĀDP būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Lēmuma 2010/413/KĀDP II pielikumu groza tā, kā norādīts šā lēmuma pielikumā.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2014. gada 16. aprīlī

            Padomes vārdā –

            priekšsēdētājs

         D. KOURKOULAS

      (1)  OV L 195, 27.7.2010., 39. lpp.

      (2)  Lieta T-552/12 North Drilling Co./Padome, 2013. gada 12. novembra spriedums, vēl nav publicēts.

      (3)  Padomes Lēmums 2012/635/KĀDP (2012. gada 15. oktobris), ar kuru groza Lēmumu 2010/413/KĀDP, ar ko paredz ierobežojošus pasākumus pret Irānu (OV L 282, 16.10.2012., 58. lpp.).

      PIELIKUMS

                  I.

                  Lēmuma 2010/413/KĀDP II pielikuma I daļas B sadaļā (Vienības) izklāstītajā sarakstā iekļauj turpmāk minēto vienību:

                              Nosaukums

                              Identifikācijas informācija

                              Pamatojums

                              Iekļaušanas datums

                              “118.

                                 North Drilling Company (NDC)

                                          No. 8 35th St.

                                          Alvand St. Argentine Sq. Tehran

                                          Iran

                                          Tālr.: (+98) 2188785083-8

                              Tā kā North Drilling netieši pieder Mostazafan Foundation – lielai valsts nozīmes vienībai, ko kontrolē Irānas valdība –, tas sniedz finansiālu atbalstu Irānas valdībai. North Drilling ir nozīmīga enerģētikas nozares vienība, kas sniedz būtiskus ienākumus Irānas valdībai. Turklāt North Drilling ir importējusi naftas un gāzes rūpniecībai izšķiroši svarīgu aprīkojumu, tostarp aizliegtas preces. Tādēļ North Drilling sniedz atbalstu Irānas darbībās, kas saistītas ar kodolieroču izplatīšanu.

                              23.4.2014.”

                  II.

                  Turpmāk minētā vienība un saistītais ieraksts tiek svītrots no Lēmuma 2010/413/KĀDP II pielikumā iekļautā saraksta:

                     Safa Nicu, zināms arī kā “Safa Nicu Sepahan”, “Safanco Company”, “Safa Nicu Afghanistan Company”, “Safa Al-Noor Company” un “Safa Nicu Ltd Company”.


title: 2011/833/ES: Komisijas Lēmums ( 2011. gada 12. decembris ) par Komisijas dokumentu atkalizmantošanu

text:
               14.12.2011

               LV

               Eiropas Savienības Oficiālais Vēstnesis

               L 330/39

         KOMISIJAS LĒMUMS
   (2011. gada 12. decembris)
   par Komisijas dokumentu atkalizmantošanu
   (2011/833/ES)
   EIROPAS KOMISIJA,
   ņemot vērā Līgumu par Eiropas Savienības darbību un jo īpaši tā 249. pantu,
   tā kā:

               (1)

               Stratēģijā “Eiropa 2020” izklāstīts redzējums par Eiropas sociālo tirgus ekonomiku 21. gadsimtā. Viena no tās galvenajām tēmām ir “Vieda izaugsme: uz zināšanām un inovāciju balstītas ekonomikas attīstība”.

               (2)

               Jaunās informācijas un komunikāciju tehnoloģijas ir radījušas nepieredzētas iespējas apkopot un apvienot dažādu informācijas avotu saturu.

               (3)

               Valsts sektora informācija ir nozīmīgs avots potenciālai inovatīvu tiešsaistes pakalpojumu izaugsmei, pievēršoties produktiem un pakalpojumiem ar augstu pievienoto vērtību. Valdības var stimulēt satura tirgus, ar pārredzamiem, efektīviem un nediskriminējošiem noteikumiem padarot pieejamu valsts sektora informāciju. Tāpēc Eiropas digitālā programma (1) izceļ valsts sektora informācijas atkalizmantošanu kā vienu no galvenajām darbības jomām.

               (4)

               Pašas Komisijas un citu iestāžu rīcībā ir daudz dažādu veidu dokumentu, kurus varētu atkalizmantot informācijas produktiem un pakalpojumiem ar pievienoto vērtību un kuru saturs varētu būt noderīgs resurss gan uzņēmumiem, gan iedzīvotājiem.

               (5)

               Tiesības piekļūt Komisijas dokumentiem reglamentē Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem. (2)

               (6)

               Eiropas Parlamenta un Padomes Direktīva 2003/98/EK (3) izveido minimālo noteikumu kopumu valsts sektora informācijas atkalizmantošanai Eiropas Savienībā. Direktīvas apsvērumos dalībvalstis ir mudinātas neaprobežoties ar šo noteikumu minimumu un pieņemt datu pieejamības politiku, kas ļautu plaši izmantot valsts sektora iestāžu rīcībā esošos dokumentus.

               (7)

               Komisija ir rādījusi priekšzīmi valsts iestādēm, padarot statistiku, publikācijas un visu Savienības tiesību aktu kopumu bez maksas pieejamus tiešsaistē. Tas ir labs pamats turpmākam progresam šīs iestādes rīcībā esošo datu pieejamības un atkalizmantošanas nodrošināšanā.

               (8)

               Ar Komisijas 2006. gada 7. aprīļa Lēmumu 2006/291/EK par Komisijas informācijas atkalizmantošanu (4) nosaka nosacījumus Komisijas dokumentu atkalizmantošanai.

               (9)

               Lai padarītu Komisijas dokumentu atkalizmantošanas režīmu efektīvāku, noteikumus par Komisijas dokumentu atkalizmantošanu vajadzētu pielāgot nolūkā panākt plašāku šo dokumentu atkalizmantošanu.

               (10)

               Būtu jāizveido datu portāls kā vienots piekļuves punkts dokumentiem, kas ir pieejami atkalizmantošanai. Turklāt būtu lietderīgi iekļaut atkalizmantošanai pieejamajos dokumentos pētniecības informāciju, ko sagatavojis Kopīgais pētniecības centrs. Vajadzētu pieņemt tādu noteikumu, kurā būtu paredzēts ņemt vērā to, ka aizvien vairāk notiek pāreja uz datiem mašīnlasāmos formātos. Ievērojams uzlabojums salīdzinājumā ar Lēmumu 2006/291/EK, Euratom būtu plaša Komisijas dokumentu pieejamība atkalizmantošanai ar atklātām atkalizmantošanas licencēm vai vienkāršām atrunām, neprasot individuālu pieprasījumu iesniegšanu.

               (11)

               Tādēļ Lēmums 2006/291/EK, Euratom būtu jāaizstāj ar šo lēmumu.

               (12)

               Atklāta atkalizmantošanas politika Komisijā sekmēs jaunas saimnieciskās darbības, veicinās plašāku Savienības informācijas izmantošanu un izplatīšanu, uzlabos Eiropas iestāžu tēlu to darbības atklātuma un pārredzamības ziņā un novērsīs nevajadzīgu administratīvo apgrūtinājumu informācijas izmantotājiem un Komisijas dienestiem. 2012. gadā Komisija kopā ar citām Savienības iestādēm un galvenajām aģentūrām plāno izpētīt, cik lielā mērā tās varētu pieņemt pašas savus noteikumus attiecībā uz atkalizmantošanu.

               (13)

               Šis lēmums būtu jāīsteno un jāpiemēro, pilnībā ievērojot principus, kas attiecas uz personas datu aizsardzību atbilstīgi Eiropas Parlamenta un Padomes 2000. gada 18. decembra Regulai (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti. (5)

               (14)

               Šis lēmums neattiecas uz dokumentiem, kuru atkalizmantošanu Komisija nevar atļaut, piemēram, ievērojot trešās puses intelektuālā īpašuma tiesības, vai arī tad, ja dokumenti ir saņemti no citām iestādēm,

         IR PIEŅĒMUSI ŠO LĒMUMU.
   1. pants
   Priekšmets
   Ar šo lēmumu nosaka nosacījumus Komisijas rīcībā vai tās uzdevumā Eiropas Savienības Publikāciju biroja (Publikāciju biroja) rīcībā esošo dokumentu atkalizmantošanai, lai veicinātu plašāku informācijas atkalizmantošanu, uzlabotu Komisijas tēlu attiecībā uz tās darbības atklātumu un novērstu nevajadzīgu administratīvo apgrūtinājumu atkalizmantotājiem un Komisijas dienestiem.
   2. pants
   Darbības joma
   1.   Šis lēmums attiecas uz publiskiem dokumentiem, ko izstrādājusi Komisija vai arī – tās uzdevumā – publiskās un privātās struktūras:

               a)

               kurus publikāciju veidā, tīmekļa vietnēs vai ar informācijas izplatīšanas līdzekļu palīdzību atklātībai zināmus darījusi Komisija vai Publikāciju birojs tās uzdevumā; vai arī

               b)

               uz dokumentiem, kas nav publicēti saimniecisku vai cita veida praktisku iemeslu dēļ, piemēram, pētījumiem, ziņojumiem un citu informāciju.

         2.   Šo lēmumu nepiemēro:

               a)

               programmatūrai vai dokumentiem, uz ko attiecas rūpnieciskā īpašuma tiesības, piemēram, patentiem, preču zīmēm, reģistrētiem dizainparaugiem, logo un nosaukumiem;

               b)

               dokumentiem, kuru atkalizmantošanu Komisija nevar atļaut, ievērojot trešās puses intelektuālā īpašuma tiesības;

               c)

               dokumentiem, kuri saskaņā ar Regulā (EK) Nr. 1049/2001 izklāstītajiem noteikumiem nav pieejami vai ir pieejami trešajai pusei, tikai piemērojot īpašus noteikumus, kas nosaka privileģētu piekļuvi;

               d)

               konfidenciāliem datiem, kā definēts Eiropas Parlamenta un Padomes Regulā (EK) Nr. 223/2009 (6);

               e)

               dokumentiem, kas ir tādu pētniecības projektu rezultāts, ko pašlaik veic Komisijas dienestu darbinieki, un kas vēl nav publicēti vai publiskoti datubāzē, un kuru atkalizmantošana ietekmētu provizorisko pētniecības rezultātu validāciju vai kuru atkalizmantošana varētu būt iemesls atteikt reģistrēt industriālā īpašuma tiesību reģistrāciju Komisijas labā.

         3.   Šis lēmums neskar un nekādi neietekmē Regulu (EK) Nr. 1049/2001.
   4.   Nekas šajā lēmumā nav uzskatāms par atļauju atkalizmantot dokumentus maldināšanas vai krāpšanas nolūkā. Komisija pieņem piemērotus pasākumus ES interešu un publiskā tēla aizsardzībai saskaņā ar piemērojamajiem noteikumiem.
   3. pants
   Definīcijas
   Šajā lēmumā piemēro šādas definīcijas:

               1)

               “dokuments” ir:

                           a)

                           jebkura satura informācija neatkarīgi no līdzekļiem (rakstīta uz papīra vai saglabāta elektroniskā veidā vai arī kā skaņas, attēla vai audiovizuāls ieraksts);

                           b)

                           šādas informācijas jebkāda daļa;

               2)

               “atkalizmantošana” ir dokumentu izmantošana, ko veic fiziskas vai juridiskas personas komerciāliem vai nekomerciāliem mērķiem, kas nav sākotnējais dokumenta izstrādāšanas mērķis. Dokumentu apmaiņa starp Komisiju un citām publiskā sektora iestādēm, kas izmanto šos dokumentus, vienīgi pildot to publiskos uzdevumus, nav atkalizmantošana;

               3)

               “personas dati” ir dati, kā definēts Regulas (EK) Nr. 45/2001 2. panta a) apakšpunktā;

               4)

               “licence” ir atļaujas piešķiršana atkalizmantot dokumentus ar īpašiem nosacījumiem; “atklāta licence” ir atļauja atkalizmantot dokumentus visiem mērķiem, kas minēti šo tiesību turētāja vienpusējā paziņojumā;

               5)

               “mašīnlasāms” ir digitāls dokuments, kas ir pietiekami strukturēts, lai lietojumprogrammas varētu nepārprotami atpazīt ikvienu atsevišķu fakta konstatējumu un tā iekšējo struktūru;

               6)

               “strukturēti dati” ir tādā veidā organizēti dati, kas ļauj nepārprotami atpazīt atsevišķus fakta konstatējumus un visas tā sastāvdaļas, piemēram, kā datubāzēs vai izklājlapās;

               7)

               “portāls” ir vienots piekļuves punkts datiem no vairākām tīmekļa vietnēm. Avoti ģenerē gan datus, gan saistītos metadatus. Portāls automātiski vāc indeksācijai nepieciešamos metadatus un vajadzības gadījumā integrē tos, lai atbalstītu tādas kopējas funkcijas kā meklēšana un saistīšana. Ar mērķi uzlabot sniegumu vai sniegt papildu funkcijas portāls var arī saglabāt kešatmiņā datus no avotiem, kas sniedz atbalstu.

         4. pants
   Vispārējie principi
   Visi dokumenti ir atkalizmantojami:

               a)

               komerciāliem vai nekomerciāliem mērķiem saskaņā ar 6. pantā minētajiem nosacījumiem;

               b)

               bez atlīdzības, ievērojot 9. pantā minētos noteikumus;

               c)

               un neiesniedzot individuālus pieteikumus, izņemot 7. pantā paredzēto noteikumu.

         Lēmumu piemēro, pilnībā ievērojot indivīdu aizsardzības noteikumus attiecībā uz personas datu apstrādi un jo īpaši Regulu (EK) Nr. 45/2001.
   5. pants
   Datu portāls
   Komisija izveido datu portālu kā vienotu piekļuves punktu saviem strukturētajiem datiem, lai atvieglotu saistīšanu un atkalizmantošanu komerciāliem un nekomerciāliem nolūkiem.
   Komisijas dienesti identificēs un pakāpeniski darīs pieejamus piemērotus datus, kas ir to rīcībā. Datu portāls var sniegt piekļuvi citu Savienības iestāžu, struktūru, biroju un aģentūru datiem pēc to pieprasījuma.
   6. pants
   Nosacījumi dokumentu atkalizmantošanai
   1.   Dokumenti ir padarīti pieejami atkalizmantošanai bez pieteikuma iesniegšanas, ja vien nav norādīts pretēji, un bez ierobežojumiem vai, attiecīgā gadījumā, ar atklātu licenci vai atrunu, kas nosaka atkalizmantošanas nosacījumus, kuros izklāstītas atkalizmantotāju tiesības.
   2.   Šie nosacījumi, kas nevajadzīgi neierobežo atkalizmantošanas iespējas, var iekļaut:

               a)

               atkalizmantotāja pienākumu apliecināt dokumentu avotu;

               b)

               dokumentu satura sākotnējās nozīmes neizmainīšanu;

               c)

               to, ka Komisija nav atbildīga par jebkādām dokumentu atkalizmantošanas sekām.

         Ja nepieciešams piemērot citus nosacījumus kādai īpašai dokumentu kategorijai, notiek apspriešanās ar 12. pantā minēto starpdienestu grupu.
   7. pants
   Individuāli pieteikumi dokumentu atkalizmantošanai
   1.   Ja atkalizmantošanai ir nepieciešams individuāls pieteikums, Komisijas dienesti to skaidri norāda attiecīgā dokumentā vai piezīmē, kas uz to attiecas, un dara zināmu adresi, kurā šis pieteikums jāiesniedz.
   2.   Individuālus pieteikumus atkalizmantošanai nekavējoties izskata attiecīgie Komisijas dienesti. Pieteikuma iesniedzējam nosūta saņemšanas apstiprinājumu. 15 darba dienu laikā pēc pieteikuma reģistrēšanas Komisijas dienests vai Publikāciju birojs vai nu atļauj atkalizmantot pieprasīto dokumentu un attiecīgā gadījumā izsniedz tā kopiju, vai arī rakstveida atbildē informē par pilnīgu vai daļēju atteikumu, norādot iemeslus.
   3.   Ja atkalizmantošanas pieteikums attiecas uz ļoti apjomīgu dokumentu vai ļoti lielu dokumentu skaitu vai ja pieteikumu ir nepieciešams tulkot, 2. punktā paredzēto termiņu var pagarināt par 15 darba dienām ar nosacījumu, ka pieteikuma iesniedzējs ir iepriekš informēts un saņēmis sīkus paskaidrojumus par pagarināšanas iemesliem.
   4.   Ja dokumenta atkalizmantošanas pieteikums tiek noraidīts, Komisijas dienests vai Publikāciju birojs informē pieteikuma iesniedzēju par tiesībām iesniegt prasību Eiropas Savienības Tiesā vai sūdzību Eiropas ombudam atbilstoši attiecīgi Līguma par Eiropas Savienības darbību 263. un 228. pantā paredzētajiem nosacījumiem.
   5.   Ja atteikums ir pamatots ar 2. panta 2. punkta b) apakšpunktu, atbildē pieteikuma iesniedzējam iekļauj norādi uz fizisko vai juridisko personu – tiesību īpašnieku, ja tas ir zināms, vai arī licenciāru, no kura Komisija ir ieguvusi attiecīgo materiālu, ja tas ir zināms.
   8. pants
   Atkalizmantošanai pieejamo dokumentu formāti
   1.   Ja tas ir iespējams un ir lietderīgi, dokumentus dara pieejamus jebkādā iepriekš esošā formātā vai valodā, izmantojot mašīnlasāmu formātu.
   2.   Tas neietver pienākumu radīt, pielāgot vai atjaunināt dokumentus, lai izpildītu pieteikuma prasības, ne arī izsniegt dokumentu izrakstus, ja tas būtu saistīts ar nesamērīgām pūlēm, kas pārsniedz vienkāršas darbības robežas.
   3.   Šis lēmums nerada pienākumu Komisijai tulkot pieprasītos dokumentus citās oficiālajās valodās, nekā tie jau ir pieejami pieteikuma iesniegšanas brīdī.
   4.   Komisijai vai Publikāciju birojam nevar pieprasīt turpināt izgatavot noteikta veida dokumentus vai uzglabāt tos noteiktā formātā, lai fiziskas vai juridiskas personas tos varētu atkalizmantot.
   9. pants
   Samaksas noteikumi
   1.   Faktiski dokumentu atkalizmantošana ir bez maksas.
   2.   Īpašos gadījumos var pieprasīt segt robežizmaksas, kas radušās saistībā ar dokumentu pavairošanu un izplatīšanu.
   3.   Ja Komisija nolemj veikt dokumenta pielāgošanu, lai tas atbilstu konkrēta pieteikuma prasībām, pieteikuma iesniedzējam var pieprasīt segt ar pielāgošanu saistītās izmaksas. Izvērtējot nepieciešamību pieprasīt segt šādas izmaksas, ņem vērā pielāgošanai veltāmās pūles, kā arī iespējamo labumu, ko atkalizmantošana var sniegt Savienībai, piemēram, attiecībā uz informācijas izplatīšanu par Savienības darbībām vai uzlabojot iestādes tēlu sabiedrībā.
   10. pants
   Pārredzamība
   1.   Jebkurus piemērojamus nosacījumus un standarta maksas par atkalizmantošanai pieejamiem dokumentiem nosaka iepriekš un publicē, izmantojot elektroniskos saziņas līdzekļus, ja tas ir iespējams un ir lietderīgi.
   2.   Dokumentu meklēšana tiek atvieglota, veicot praktiskus pasākumus, piemēram, darot zināmus galveno atkalizmantošanai pieejamo dokumentu sarakstus.
   11. pants
   Nediskriminācija un ekskluzīvas tiesības
   1.   Visi piemērojamie dokumentu atkalizmantošanas nosacījumi ir nediskriminējoši attiecībā uz salīdzināmām atkalizmantošanas kategorijām.
   2.   Dokumentu atkalizmantošana ir pieejama visiem iespējamiem tirgus dalībniekiem. Ekskluzīvas tiesības netiek piešķirtas.
   3.   Tomēr, ja ekskluzīvas tiesības ir nepieciešamas, lai sniegtu pakalpojumu sabiedrības interesēs, šādu tiesību piešķiršanas iemesla pamatotību regulāri pārskata, un jebkurā gadījumā to pārskata reizi trijos gados. Jebkuras ekskluzīvas vienošanās ir pārredzamas, un tās dara zināmas atklātībai.
   4.   Ekskluzīvas tiesības ierobežotam laikposmam var piešķirt zinātnisku un augstskolu žurnālu izdevējiem attiecībā uz tādiem rakstiem, kuru pamatā ir Komisijas ierēdņu darbs.
   12. pants
   Starpdienestu grupa
   1.   Par šo lēmumu atbildīgā ģenerāldirektora vai viņa pārstāvja vadībā izveido starpdienestu darba grupu. Grupas sastāvā ir ģenerāldirektorātu un dienestu pārstāvji. Grupa apspriež kopīgi risināmus jautājumus un izstrādā ziņojumu par lēmuma īstenošanu ik pēc 12 mēnešiem.
   2.   Koordinācijas komiteja, kuru vada Publikāciju birojs un kuras sastāvā ir pārstāvji no Ģenerālsekretariāta, Komunikācijas ģenerāldirektorāta, Informācijas sabiedrības un plašsaziņas līdzekļu ģenerāldirektorāta, Informātikas ģenerāldirektorāta un vairākiem ģenerāldirektorātiem, kas pārstāv datu sniedzējus, pārrauga projektu, kura rezultāts būs datu portāla izveide. Citas iestādes var tikt uzaicinātas piedalīties komitejas darbā vēlāk.
   3.   Lēmuma 6. pantā minētās atklātās licences termiņus nosaka līgumā, ko noslēdz ģenerāldirektori, kuri ir atbildīgi par šo lēmumu un lēmumu, kas attiecas uz intelektuālā īpašuma tiesībām Komisijā administratīvu izpildi, pēc 1. punktā minētās starpdienestu grupas apspriešanās.
   13. pants
   Pārskatīšana
   Šo lēmumu pārskata trīs gadus pēc tam, kad tas ir stājies spēkā.
   14. pants
   Atcelšana
   Lēmumu 2006/291/EK, Euratom atceļ.

      Briselē, 2011. gada 12. decembrī

            Komisijas vārdā –

            priekšsēdētājs

         José Manuel BARROSO

      (1)  COM(2010) 245.

      (2)  OV L 145, 31.5.2001., 43. lpp.

      (3)  OV L 345, 31.12.2003., 90. lpp.

      (4)  OV L 107, 20.4.2006., 38. lpp.

      (5)  OV L 8, 12.1.2001., 1. lpp.

      (6)  OV L 87, 31.3.2009., 164. lpp.


title: 2014/951/ES: Politikas un drošības komitejas Lēmums EUFOR RCA/6/2014 ( 2014. gada 16. decembris ), ar ko ieceļ ES spēku komandieri Eiropas Savienības militārajai operācijai Centrālāfrikas Republikā ( EUFOR RCA ) un atceļ Lēmumu EUFOR RCA/1/2014

text:
               24.12.2014

               LV

               Eiropas Savienības Oficiālais Vēstnesis

               L 369/76

         POLITIKAS UN DROŠĪBAS KOMITEJAS LĒMUMS EUFOR RCA/6/2014
   (2014. gada 16. decembris),
   ar ko ieceļ ES spēku komandieri Eiropas Savienības militārajai operācijai Centrālāfrikas Republikā (EUFOR RCA) un atceļ Lēmumu EUFOR RCA/1/2014

      (2014/951/ES)

   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. pantu,
   ņemot vērā Padomes Lēmumu 2014/73/KĀDP (2014. gada 10. februāris) par Eiropas Savienības militāro operāciju Centrālāfrikas Republikā (EUFOR RCA) (1) un jo īpaši tā 5. pantu,
   tā kā:

               (1)

               Ievērojot Lēmuma 2014/73/KĀDP 5. pantu, Padome pilnvaroja Politikas un drošības komiteju (PDK) pieņemt lēmumus par ES spēku komandiera Eiropas Savienības militārajai operācijai Centrālāfrikas Republikā (EUFOR RCA) iecelšanu.

               (2)

               PDK 2014. gada 19. februārī pieņēma Lēmumu EUFOR RCA/1/2014 (2), ar ko ieceļ brigādes ģenerāli Thierry LION par ES spēku komandieri EUFOR RCA.

               (3)

               Padome 2014. gada 7. novembrī pieņēma Lēmumu 2014/775/KĀDP (3), ar ko EUFOR RCA pagarina līdz 2015. gada 15. martam.

               (4)

               Francija 2014. gada 14. novembrī ierosināja par jauno ES spēku komandieri EUFOR RCA iecelt brigādes ģenerāli Jean-Marc BACQUET, kas nomainītu brigādes ģenerāli Thierry LION.

               (5)

               ES Militārā komiteja 2014. gada 25. novembrī ieteica PDK par ES spēku komandieri EUFOR RCA iecelt brigādes ģenerāli Jean-Marc BACQUET.

               (6)

               Tādēļ Lēmums EUFOR RCA/1/2014 būtu jāatceļ.

               (7)

               Saskaņā ar 5. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā,

         IR PIEŅĒMUSI ŠO LĒMUMU.
   1. pants
   Ar šo brigādes ģenerālis Jean-Marc BACQUET no 2014. gada 15. decembra tiek iecelts par ES spēku komandieri Eiropas Savienības militārajai operācijai Centrālāfrikas Republikā (EUFOR RCA).
   2. pants
   Ar šo atceļ Lēmumu EUFOR RCA/1/2014.
   3. pants
   Šis lēmums stājas spēkā 2014. gada 15. decembrī.

      Briselē, 2014. gada 16. decembrī

            Politikas un drošības komitejas vārdā –

            priekšsēdētājs

         W. STEVENS

      (1)  OV L 40, 11.2.2014., 59. lpp.

      (2)  Politikas un drošības komitejas Lēmums EUFOR RCA/1/2014 (2014. gada 19. februāris), ar ko ieceļ ES spēku komandieri Eiropas Savienības militārajai operācijai Centrālāfrikas Republikā (OV L 54, 22.2.2014., 18. lpp.).

      (3)  Padomes Lēmums 2014/775/KĀDP (2014. gada 7. novembris), ar ko pagarina Lēmumu 2014/73/KĀDP par Eiropas Savienības militāro operāciju Centrālāfrikas Republikā (EUFOR RCA) (OV L 325, 8.11.2014., 17. lpp.).


title: 2008/515/EK: Eiropas Parlamenta 2007. gada 24. aprīļa Lēmums par Eiropas Vides aģentūras 2005. finanšu gada budžeta izpildes apstiprināšanu

text:
               15.7.2008

               LV

               Eiropas Savienības Oficiālais Vēstnesis

               L 187/106

         EIROPAS PARLAMENTA
   2007. gada 24. aprīļa Lēmums
   par Eiropas Vides aģentūras 2005. finanšu gada budžeta izpildes apstiprināšanu
   (2008/515/EK)
   EIROPAS PARLAMENTS,
   ņemot vērā Eiropas Vides aģentūras 2005. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Vides aģentūras 2005. finanšu gada pārskatiem, ar Aģentūras atbildēm (2),
   ņemot vērā Padomes 2007. gada 27. februāra ieteikumu (5711/2007 – C6-0080/2007),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Padomes 1990. gada 7. maija Regulu (EEK) Nr. 1210/90, ar ko izveido Eiropas Vides aģentūru un Eiropas Vides informācijas un novērojumu tīklu, (4) un it īpaši tās 13. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A6-0103/2007),

               1.

               sniedz Eiropas Vides aģentūras izpilddirektoram apstiprinājumu par aģentūras 2005. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Eiropas Vides aģentūras izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV C 266, 31.10.2006., 1. lpp.

      (2)  OV C 312, 19.12.2006., 36. lpp.

      (3)  OV L 248, 16.9.2002., 1. lpp. Regulā grozījumi izdarīti ar Regulu (EK, Euratom) Nr. 1995/2006 (OV L 390, 30.12.2006., 1. lpp.).

      (4)  OV L 120, 11.5.1990., 1. lpp. Regulā jaunākie grozījumi izdarīti ar Regulu (EK) Nr. 1641/2003 (OV L 245, 29.9.2003., 1. lpp.).

      (5)  OV L 357, 31.12.2002., 72. lpp.

    ---documentbreak---

               15.7.2008

               LV

               Eiropas Savienības Oficiālais Vēstnesis

               L 187/107

         EIROPAS PARLAMENTA
   2007. gada 24. aprīļa Rezolūcija
   ar konstatējumiem, kas ir neatņemama daļa no lēmuma par Eiropas Vides aģentūras 2005. finanšu gada budžeta izpildes apstiprināšanu
   EIROPAS PARLAMENTS,
   ņemot vērā Eiropas Vides aģentūras 2005. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Vides aģentūras 2005. finanšu gada pārskatiem, ar Aģentūras atbildēm (2),
   ņemot vērā Padomes 2007. gada 27. februāra ieteikumu (5711/2007 – C6-0080/2007),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Padomes 1990. gada 7. maija Regulu (EEK) Nr. 1210/90, ar ko izveido Eiropas Vides aģentūru un Eiropas Vides informācijas un novērojumu tīklu, (4) un it īpaši tās 13. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A6-0103/2007),

               A.

               tā kā Revīzijas palāta ir norādījusi, ka tā ir guvusi pamatotu pārliecību par to, ka gada pārskati par finanšu gadu, kas beidzās 2005. gada 31. decembrī, ir ticami un ka notikušie darījumi kopumā ir likumīgi un pareizi;

               B.

               tā kā 2006. gada 27. aprīlī Parlaments sniedza aģentūras direktoram apstiprinājumu par tās 2004. finanšu gada budžeta izpildi (6) un lēmumam par budžeta izpildes apstiprināšanu pievienotajā rezolūcijā cita starpā:

                           —

                           konstatēja, ka atlikuma apropriācijas 2004. gadā tika paredzētas 2005. gadā veicamām darbībām un ka tika pārnestas apropriācijas saistībā ar personāla izdevumiem; pieprasīja aģentūrai attiecībā uz budžetu ievērot gada pārskata principu, kā definēts Finanšu regulā, un noteikumu, ar ko ir aizliegts pārnest apropriācijas saistībā ar personāla izdevumiem, lai varētu pareizi un pārredzami izpildīt budžeta lēmējiestādes noteikto budžetu,

                           —

                           norādīja uz pārbaudes trūkumiem un nepilnībām, ko Revīzijas palāta konstatēja, veicot inventarizācijas revīziju,

         Vispārējas piezīmes attiecībā uz vairumu ES aģentūru, kuru budžeta izpilde ir jāapstiprina atsevišķi

               1.

               uzskata, ka aizvien pieaugošais Kopienas aģentūru skaits un dažu no tām darbība, šķiet, neiekļaujas vispārējā pamatievirzē un ka atsevišķu aģentūru uzdevumi ne vienmēr atspoguļo Savienības faktiskās vajadzības un tās pilsoņu cerības, un konstatē, ka kopumā aģentūrām ne vienmēr ir laba reputācija un labas atsauksmes presē;

               2.

               tādēļ aicina Komisiju noteikt vispārēju pamatievirzi attiecībā uz jaunu Kopienas aģentūru izveidi un ikreiz pirms jaunas aģentūras izveides iesniegt izmaksu un guvumu analīzi, vienlaikus raugoties, lai nenotiktu nekāda darbību pārklāšanās starp aģentūrām vai ar citu Eiropas organizāciju uzdevumiem;

               3.

               aicina Revīzijas palātu pirms attiecīgā lēmuma pieņemšanas Parlamentā sniegt atzinumu par izmaksu un guvumu analīzi;

               4.

               aicina Komisiju ik pēc pieciem gadiem iesniegt pētījumu par ikvienas esošās aģentūras pievienoto vērtību; aicina visas attiecīgās institūcijas aģentūras pievienotās vērtības negatīva novērtējuma gadījumā īstenot nepieciešamos pasākumus, no jauna formulējot konkrētās aģentūras pilnvaras vai slēdzot to;

               5.

               ņemot vērā regulatīvo aģentūru pieaugošo skaitu, pauž nožēlu, ka vēl nav pabeigtas sarunas saistībā ar iestāžu nolīguma projektu par šo aģentūru darbības pamatnoteikumiem, un aicina Komisijas kompetentos dienestus sadarbībā ar Revīzijas palātu darīt visu iespējamo, lai ātri noslēgtu šādu nolīgumu;

               6.

               konstatē, ka sakarā ar Komisijai deleģēto atbildību par budžeta pareizu izpildi ir nepieciešama ciešāka aģentūru piesaiste Komisijai; aicina Komisiju un Padomi veikt visus vajadzīgos pasākumus, lai Komisijai līdz 2007. gada 31. decembrim paredzētu tādu pārstāvību regulatīvās aģentūras uzraugošās struktūrās, kas tai ļautu bloķēt lēmumu pieņemšanu, kā arī jau sākotnēji nodrošināt šādu pārstāvību jaunu aģentūru dibināšanas gadījumā;

               7.

               aicina Revīzijas palātu savā gada pārskatā izveidot papildu nodaļu par visām aģentūrām, kuru budžeta izpilde jāapstiprina saskaņā ar Komisijas pārskatiem, lai gūtu skaidrāku priekšstatu par ES līdzekļu izlietojumu aģentūrās;

               8.

               atgādina principu, saskaņā ar kuru visas Kopienas aģentūras, gan subsidētās, gan nesubsidētās, ir pakļautas Parlamentam attiecībā uz to budžeta izpildes apstiprināšanu, pat gadījumos, kad saskaņā ar šo aģentūru izveides tiesību aktiem darbojas budžeta izpildes apstiprināšanas lēmējinstitūcija;

               9.

               aicina Revīzijas palātu veikt izpildes revīzijas visās aģentūrās un ziņot par to rezultātiem attiecīgajām Parlamenta komitejām, tai skaitā Budžeta kontroles komitejai;

               10.

               atzīmē, ka aģentūru skaits pastāvīgi pieaug un ka saskaņā ar Komisijas politisko atbildību par aģentūru darbību, kura ietver daudz vairāk par vienkāršu materiāltehnisku atbalstu, Komisijas ģenerāldirektorātiem, kas nodarbojas ar aģentūru izveidi un uzraudzību, vēl jo vairāk ir jāizstrādā kopēja pieeja visām aģentūrām; uzskata, ka struktūra, kas līdzīga tai, kuru aģentūras ir izveidojušas koordinācijas nodrošināšanai starp attiecīgajiem ģenerāldirektorātiem, būtu pragmatisks veids, kā virzīties uz Komisijas kopēju pieeju visiem ar aģentūrām saistītajiem jautājumiem;

               11.

               aicina Komisiju uzlabot aģentūrām paredzēto administratīvo un tehnisko atbalstu, ņemot vērā Kopienas administratīvo noteikumu pieaugošo sarežģītību un tehniskās problēmas;

               12.

               konstatē, ka nevienā no Kopienas aģentūrām nav disciplināras struktūras, un aicina Komisijas dienestus īstenot nepieciešamos pasākumus, lai ātri ieviestu atbilstīgu mehānismu;

               13.

               atzinīgi vērtē ES aģentūru darba koordinēšanas ievērojamo uzlabošanos, kas ļauj tām risināt biežāk sastopamās problēmas un padara efektīvāku sadarbību ar Komisiju un Parlamentu;

               14.

               uzskata, ka jāturpina un jāvērš plašumā vairāku aģentūru īstenotā kopēja atbalsta dienesta izveide nolūkā saskaņot šo aģentūru datorizētās finanšu pārvaldības sistēmas ar atbilstīgajām Komisijas sistēmām;

               15.

               aicina aģentūras uzlabot sadarbību un salīdzināšanu ar attiecīgās nozares dalībniekiem; mudina Komisiju veikt pasākumus, kurus tā uzskata par nepieciešamiem, lai aģentūrām palīdzētu uzlabot reputāciju un pastiprināt to darbību atpazīstamību;

               16.

               aicina Komisiju ierosināt aģentūru gada pārskatu formas saskaņošanu un izstrādāt darbības rezultātu rādītājus, kas ļautu salīdzināt to efektivitāti;

               17.

               aicina aģentūras katra gada sākumā iesniegt darbības rezultātu rādītājus, kas ļautu novērtēt to darbu;

               18.

               aicina visas aģentūras vairāk izmantot SMART pieeju uzdevumu noteikšanā, kas palīdzētu reālāk veikt plānošanu un sasniegt mērķus;

               19.

               piekrīt Revīzijas palātas viedoklim, ka arī Komisija ir atbildīga par aģentūru (finanšu) pārvaldību; tāpēc mudina Komisiju uzraudzīt, kā arī vajadzības gadījumā vadīt dažādo aģentūru pārvaldību un sniegt tām nepieciešamo palīdzību, it īpaši saistībā ar konkursa procedūru pareizu piemērošanu, darbā pieņemšanas procedūru pārredzamību, pareizu finanšu pārvaldību (līdzekļu nepilnīgs izlietojums un pārāk lielu izdevumu iekļaušana budžetā) un, kas ir vissvarīgākais, iekšējās kontroles sistēmas noteikumu pareizu piemērošanu;

               20.

               uzskata, ka aģentūru darba programmās to ieguldījums jāizsaka darbības izteiksmē un izmantojot izmērāmus rādītājus un ka pienācīga uzmanība jāvelta Komisijas izstrādātajiem iekšējās kontroles standartiem;

         Īpašas piezīmes

               21.

               konstatē, ka aģentūra izlietojusi gandrīz visas 2005. finanšu gada budžetā iekļautās apropriācijas; tomēr konstatē, ka pamatdarbības saistību (III sadaļa) pārnešanas līmenis (vairāk nekā 30 %) ir augsts; aicina aģentūru samazināt to pārnesumu skaitu, kuru apjoms apgrūtina nākamā gada apropriāciju pārvaldību, kas savukārt kavē apropriāciju izlietošanu vai pat izraisa to palielināšanu;

               22.

               konstatē, ka nav aprakstītas iekšējās kontroles sistēmas un ka kredītrīkotāji nav snieguši oficiālu aprakstu sistēmām, kuras viņi izmanto, lai sniegtu un pamatotu pārskatu informāciju, un tāpēc grāmatvedis joprojām nav varējis to pārbaudīt; aicina aģentūru novērst šo situāciju;

               23.

               konstatē, ka joprojām ir trūkumi kredītrīkotāja gada darbības ziņojumā, kurā nav sniegta pietiekama informācija par gada darbības rezultātiem saistībā ar izvirzītajiem mērķiem, par attiecīgajiem riskiem, resursu izlietojumu un iekšējās kontroles sistēmu darbību; aicina aģentūru atrisināt šo problēmu;

               24.

               konstatē, ka, pārbaudot pagaidu darbinieku darbā pieņemšanas procedūras, tika novērots, ka atsevišķi iekšējie noteikumi par atlases komiteju kopīgo raksturu un iepriekšpieņemto atlases kritēriju nemainība neatbilda Kopienu pārējo darbinieku nodarbināšanas kārtībā izvirzītajām prasībām; pieprasa turpmāk pilnībā ievērot darbā pieņemšanas procedūras;

               25.

               aicina aģentūru iepirkuma procedūrās ievērot novērtēšanas kritērijus;

               26.

               uzskata Eiropas Vides aģentūru par svarīgas vides informācijas avotu visām ES iestādēm un politikas veidošanai; ar gandarījumu atzīmē, ka aģentūra ir spējusi pārveidot sarežģītus datus skaidri saprotamos secinājumos un informēt par tiem sabiedrību; īpaši atzīst nozīmi, kāda piemīt ziņojumam “Eiropas vide – situācija un perspektīvas 2005. gadā”, kurā sniegta lietotājiem draudzīga informācija par vidi un norādīti būtiskākie uzdevumi, kas jārisina ES un dalībvalstīm;

               27.

               mudina aģentūru turpināt attīstīt saziņas metodes, lai panāktu lielāku savu atzinumu atspoguļojumu plašsaziņas līdzekļos, tādējādi bagātinot publiskās debates par tādiem svarīgiem vides jautājumiem kā klimata pārmaiņas, bioloģiskā daudzveidība un dabas resursu apsaimniekošana;

               28.

               norāda, ka vides programmu iedarbību bieži kavē citu Kopienas politiku ietekmes uz vidi novērtējuma trūkums; aicina aģentūru turpināt darbu vides ietekmes novērtējuma jomā;

               29.

               prasa, lai līdz 2010. gada 1. janvārim un pēc tam ik pēc pieciem gadiem aģentūra pasūta savu sasniegumu neatkarīgu ārēju izvērtējumu, pamatojoties uz dibināšanas regulu un valdes pieņemtajām darba programmām; prasa, lai izvērtējumā novērtē aģentūras darba paņēmienus un ietekmi, kā arī ņem vērā gan Kopienas, gan dalībvalsts līmeņa ieinteresēto pušu viedokļus; turklāt prasa, lai aģentūras valde iepazīstas ar izvērtējuma rezultātiem un sniedz Komisijai un Parlamentam ieteikumus par nepieciešamajām izmaiņām aģentūrā, tās darba paņēmienos un programmās, lai izvērtējumu un ieteikumus Komisijai un Eiropas Parlamentam publisko, piemēram, to tīmekļa vietnēs un lai ārējā izvērtējuma veikšanai nepieciešamos līdzekļus piešķir no attiecīgā ģenerāldirektorāta budžeta;

               30.

               uzsver Eiropas Vides aģentūras lomu, novērtējot ES vides jomas tiesību aktu īstenošanu.

      (1)  OV C 266, 31.10.2006., 1. lpp.

      (2)  OV C 312, 19.12.2006., 36. lpp.

      (3)  OV L 248, 16.9.2002., 1. lpp. Regulā grozījumi izdarīti ar Regulu (EK, Euratom) Nr. 1995/2006 (OV L 390, 30.12.2006., 1. lpp.).

      (4)  OV L 120, 11.5.1990., 1. lpp. Regulā jaunākie grozījumi izdarīti ar Regulu (EK) Nr. 1641/2003 (OV L 245, 29.9.2003., 1. lpp.).

      (5)  OV L 357, 31.12.2002., 72. lpp.

      (6)  OV L 340, 6.12.2006., 90. lpp.


title: 2008/512/EK: Eiropas Parlamenta 2007. gada 24. aprīļa Lēmums par Eiropas Rasisma un ksenofobijas uzraudzības centra kontu slēgšanu attiecībā uz 2005. finanšu gadu

text:
               15.7.2008

               LV

               Eiropas Savienības Oficiālais Vēstnesis

               L 187/97

      EIROPAS PARLAMENTA

   2007. gada 24. aprīļa Lēmums
   par Eiropas Rasisma un ksenofobijas uzraudzības centra kontu slēgšanu attiecībā uz 2005. finanšu gadu
   (2008/512/EK)
   EIROPAS PARLAMENTS,
   ņemot vērā Eiropas Rasisma un ksenofobijas uzraudzības centra 2005. finanšu gada galīgos pārskatus (1),
   ņemot vērā Revīzijas palātas Ziņojumu par Eiropas Rasisma un ksenofobijas uzraudzības centra 2005. finanšu gada pārskatiem, ar Centra atbildēm (2),
   ņemot vērā Padomes 2007. gada 27. februāra ieteikumu (5711/2007 – C6-0080/2007),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Padomes 1997. gada 2. jūnija Regulu (EK) Nr. 1035/97 par Eiropas Novērošanas centra izveidi rasisma un ksenofobijas jautājumos (4) un it īpaši tās 12.a pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A6–0118/2007),

               1.

               konstatē, ka Eiropas Rasisma un ksenofobijas uzraudzības centra galīgie pārskati attiecībā uz 2004. un 2005. finanšu gadu ir šādi:
               Ieņēmumu un izdevumu pārskats par 2004. un 2005. finanšu gadu

                           (EUR 1000)

                              2005

                              2004

                              Ieņēmumi

                           Kopienas subsīdijas

                           8 189

                           5 675

                           Citi ieņēmumi

                           151

                           455

                              Finanšu ieņēmumi

                           21

                              PHARE subsīdija

                           90

                           82

                              Ieņēmumi kopā (a)

                           8 430

                           6 233

                              Izdevumi

                              Personāls – budžeta I sadaļa

                           Maksājumi

                           3 008

                           2 645

                           Pārnestās apropriācijas

                           70

                           85

                              Administrācija – budžeta II sadaļa

                           Maksājumi

                           550

                           447

                           Pārnestās apropriācijas

                           582

                           37

                              Pamatdarbības – budžeta III sadaļa

                           Maksājumi

                           2 731

                           2 352

                           Pārnestās apropriācijas

                           667

                           745

                              Piešķirtie ieņēmumi (PHARE un citi)

                           Maksājumi

                           0

                           7

                           Pārnestās apropriācijas

                           90

                           0

                              Izdevumi kopā (b)

                           7 698

                           6 318

                              Finanšu gada izpilde (a – b)

                           732

                           -85

                           Atlikums, kas pārnests no iepriekšējā finanšu gada

                           231

                           98

                           Pārnestās un anulētās apropriācijas

                           210

                           241

                           Neizmantotās atkārtoti izmantojamās apropriācijas no iepriekšējā finanšu gada

                           0

                           Norakstītās parādsummas

                           -23

                           Valūtas kursa atšķirības

                           -2

                           0

                              Finanšu gada atlikums

                              1 171

                              231

                              Avots: informāciju apkopojis centrs. Šajā tabulā apkopota centra gada pārskatos sniegtā informācija.

               2.

               apstiprina Eiropas Rasisma un ksenofobijas uzraudzības centra kontu slēgšanu attiecībā uz 2005. finanšu gadu;

               3.

               uzdod priekšsēdētājam nosūtīt šo lēmumu Rasisma un ksenofobijas uzraudzības centra direktoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV C 266, 31.10.2006., 46. lpp.

      (2)  OV C 312, 19.12.2006., 93. lpp.

      (3)  OV L 248, 16.9.2002., 1. lpp. Regulā grozījumi izdarīti ar Regulu (EK, Euratom) Nr. 1995/2006 (OV L 390, 30.12.2006., 1. lpp.).

      (4)  OV L 151, 10.6.1997., 1. lpp. Regulā grozījumi izdarīti ar Regulu (EK) Nr. 1652/2003 (OV L 245, 29.9.2003., 33. lpp.).

      (5)  OV L 357, 31.12.2002., 72. lpp.